**2017 թվականի ինն ամիսների ընթացքում ՀՀ պետական բյուջեի**

**կատարման ամփոփ բնութագիրը[[1]](#footnote-1)**

ՀՀ կառավարության հաստատած պետական բյուջեի իննամսյա ծրագրով բյուջեի եկամուտները և ծախսերը սահմանվել էին համապատասխանաբար 863.5 մլրդ դրամ և 989 մլրդ դրամ, որոնց նկատմամբ համադրելի փաստացի ցուցանիշները կազմել են 861.7 մլրդ դրամ և 953.7 մլրդ դրամ կամ համապատասխանաբար 99.8% և 96.4%: Ելնելով օրենսդրության պահանջներից՝ պետության դրամական միջոցների համախմբված հաշվառման նպատակով պետական բյուջեի ծրագրային և փաստացի ցուցանիշներում ներառվել են նաև ՀՀ պետական հիմնարկների համար բացված արտաբյուջետային հաշիվների համապատասխան շրջանառությունը, ինչպես նաև առանց սահմանափակման պետական բյուջեից կատարվող վճարումները: Նշված միջոցները ներառյալ, ինչպես նաև հաշվի առնելով կառավարության լիազորությունների շրջանակներում կատարված մյուս փոփոխությունները` ՀՀ պետական բյուջեի եկամուտների և ծախսերի ծրագրային ցուցանիշները սահմանվել են համապատասխանաբար 952.8 մլրդ դրամ և 1096.5 մլրդ դրամ, որոնց դիմաց փաստացի ցուցանիշները կազմել են 888.4 մլրդ դրամ և 981.2 մլրդ դրամ կամ համապատասխանաբար 93.2% և 89.5%: Պետական հիմնարկների արտաբյուջետային եկամուտները հաշվետու ժամանակահատվածում կազմել են 22.2 մլրդ դրամ կամ ինն ամիսների համար նախատեսված մուտքերի 64%‑ը, իսկ ծախսերը` 23 մլրդ դրամ կամ իննամսյա ծրագրի 61.1%-ը: Պետական բյուջեի տարեկան ծրագրային ցուցանիշները կատարվել են եկամուտների գծով` 66.9%-ով, ծախսերի գծով` 66.2%-ով: Հարկ է նշել, որ ապահովվել է պետական բյուջեի ծախսային ծրագրերի շրջանակներում պետական մարմինների կողմից սահմանված կարգով ստանձնած պարտավորությունների ամբողջական և ժամանակին կատարումը:

*ՀՀ պետական բյուջեի եկամուտները*

2016 թվականի ինն ամիսներիհամեմատ ՀՀ պետական բյուջեի եկամուտներն աճել են 5%‑ով կամ 42.5 մլրդ դրամով: Եթե հաշվի առնենք, որ 2017 թվականի պետական բյուջեով արտահանողներին ավելացված արժեքի հարկի վերադարձը բյուջեի ծախսերում նախատեսված էր միայն առաջին եռամսյակում, որն իրականացվել է ամբողջ ծավալով, իսկ երկրորդ եռամսյակից սկսած այն հիմնականում իրականացվել է եկամուտների նվազեցման եղանակով, 2016 և 2017 թվականների հունվար-սեպտեմբեր ժամանակահատվածների համադրելի (ԱԱՀ-ի վերադարձված գումարների չափով նվազեցված) ցուցանիշների համեմատության դեպքում պետական բյուջեի եկամուտների աճը կկազմի 7.4% կամ 59.7 մլրդ դրամ, ինչը պայմանավորված է հարկային եկամուտների, պետական տուրքերի և այլ եկամուտների աճով:

Պետական բյուջեի եկամուտների 94.14%-ը ձևավորվել է հարկային եկամուտների և պետական տուրքերի, 5.04%-ը` այլ եկամուտների, 0.82%-ը` պաշտոնական դրամաշնորհների հաշվին:

Կառավարության սկզբնական ծրագրով 2017 թվականի ինն ամիսների համար սահմանվել էր 827.2 մլրդ դրամ հարկերի ու տուրքերի ստացում, որի դիմաց համադրելի փաստացի ցուցանիշը կազմել է 830.6 մլրդ դրամ կամ 100.4%: Պետական հիմնարկների արտաբյուջետային մուտքերը, առանց սահմանափակման պետական բյուջեից կատարվող վճարումները և Կառավարության լիազորությունների շրջանակներում կատարված մյուս փոփոխությունները ներառյալ՝ 2017 թվականի ինն ամիսների ճշտված ծրագիրը կազմել է 875.7 մլրդ դրամ, որի դիմաց ՀՀ պետական բյուջե են մուտքագրվել 836.4 մլրդ դրամ հարկային եկամուտներ և պետական տուրքեր` 95.5%-ով ապահովելով իննամսյա ճշտված ծրագրի կատարումը: 2016 թվականի նույն ժամանակահատվածի համեմատ հարկերն ու տուրքերն աճել են 6.2%‑ով կամ շուրջ 48.9 մլրդ դրամով, որը հիմնականում պայմանավորված է ակցիզային հարկի, ավելացված արժեքի հարկի, մաքսատուրքի ու բնապահպանական և բնօգտագործման վճարների գծով մուտքերի աճով: Առանց արտահանողներին ավելացված արժեքի հարկի վերադարձված գումարների՝ հարկային եկամուտների և պետական տուրքերի աճը կազմում է 8.8% կամ 66.1 մլրդ դրամ: Նշենք, որ նախորդ տարվա նույն ժամանակահատվածի համեմատ բոլոր հարկատեսակների գծով արձանագրվել է աճ, բացառությամբ շահութահարկի:

2017 թվականի ինն ամիսների ընթացքումհարկային եկամուտների և պետական տուրքերի 34.7%-ն ապահովվել է ավելացված արժեքի հարկի հաշվին: Այն կազմել է 289.8 մլրդ դրամ և 4.6%-ով կամ 12.8 մլրդ դրամով գերազանցել նախորդ տարվա նույն ցուցանիշը: ԱԱՀ-ի մուտքերը (առանց արտահանողներին վերադարձված գումարների) 2016 թվականի համադրելի ցուցանիշի համեմատ աճել են 12.3%-ով կամ 30 մլրդ դրամով: ԱԱՀ-ի մուտքերից 138.9 մլրդ դրամը ստացվել է ՀՀ սահմանին հարկումից, 134.3 մլրդ դրամը` ապրանքների և ծառայությունների ներքին շրջանառությունից: Նշենք, որ նախորդ տարվա նույն ժամանակահատվածի համեմատ մաքսային սահմանին գանձված ԱԱՀ-ի մուտքերն աճել են 15.3%‑ով կամ 18.4 մլրդ դրամով, իսկ ներքին շրջանառությունից ստացված մուտքերը՝ 9.5%‑ով կամ 11.6 մլրդ դրամով:

Հաշվետու ժամանակահատվածում պետական բյուջեի հարկային եկամուտների ու պետական տուրքերի 6.5%-ն ապահովվել է ակցիզային հարկի հաշվին` կազմելով 54.4 մլրդ դրամ: Մասնավորապես` հանրապետություն ներմուծվող ենթաակցիզային ապրանքների հարկումից ստացվել է 31.7 մլրդ դրամ, հանրապետությունում արտադրվող ենթաակցիզային ապրանքների հարկումից` 22.7 մլրդ դրամ: Նախորդ տարվա նույն ժամանակահատվածի համեմատ ակցիզային հարկի մուտքերն աճել են 31.4%-ով կամ շուրջ 13 մլրդ դրամով: Ընդ որում, աճ է արձանագրվել և´ՀՀ-ում արտադրվող, և´ ներմուծվող ենթաակցիզային ապրանքների գծով մուտքերում՝ համապատասխանաբար 40.8%-ով (6.6 մլրդ դրամով) և 25.3%‑ով (6.4 մլրդ դրամով): Ներքին արտադրության ենթաակցիզային ապրանքների գծով մուտքերի աճը հիմնականում ապահովվել է ծխախոտի արտադրանքից ստացված մուտքերի աճի և 2016 թվականի մայիսի 1‑ից սեղմված բնական գազը ակցիզային հարկով հարկման ենթակա ապրանքների ցանկում ներառելու արդյունքում: Ներմուծվող ենթաակցիզային ապրանքներից ստացված ակցիզային հարկի աճը հիմնականում պայմանավորված է ներմուծվող բենզինից, դիզվառելիքից, ծխախոտից և օղուց ստացված մուտքերի աճով:

Հաշվետու ժամանակահատվածում պետական բյուջեի հարկային եկամուտների և պետական տուրքերի 10.5%‑ը ձևավորվել է շահութահարկի հաշվին` կազմելով 87.9 մլրդ դրամ: Նախորդ տարվա ինն ամիսների համեմատ շահութահարկի մուտքերը նվազել են 14.5%-ով կամ ավելի քան 14.9 մլրդ դրամով՝ հիմնականում պայմանավորված «Որոտանի հիդրոէլեկտրակայանների համալիր» ՓԲԸ գույքի վաճառքից գոյացած շահույթից 2016 թվականին վճարված շահութահարկի մուտքերով:

Հաշվետու ժամանակահատվածում 248 մլրդ դրամ են կազմել եկամտային հարկից ստացված մուտքերը՝ ապահովելով պետական բյուջեի հարկային եկամուտների և պետական տուրքերի 29.7%‑ը և 1.7%‑ով կամ 4.1 մլրդ դրամով գերազանցելով նախորդ տարվա նույն ժամանակահատվածի ցուցանիշը:

2017 թվականի ինն ամիսների ընթացքում պետական բյուջեի հարկային եկամուտների և պետական տուրքերի 6.2%-ն ապահովվել է մաքսատուրքի հաշվին` կազմելով 52.2 մլրդ դրամ: 2016 թվականի նույն ժամանակահատվածի համեմատ մաքսատուրքի մուտքերն աճել են 29.7%‑ով կամ շուրջ 12 մլրդ դրամով:

2017 թվականի ինն ամիսների ընթացքումպետական բյուջե են մուտքագրվել շուրջ 24.7 մլրդ դրամ պետական տուրքեր` 112%-ով ապահովելով իննամսյա ծրագրի կատարումը: Նախորդ տարվա նույն ժամանակահատվածի համեմատ նշված մուտքերն աճել են 1.6%‑ով կամ 377.6 մլն դրամով, ինչը հիմնականում ձևավորվել է ՀՀ-ից օդային տրանսպորտի միջոցներով ֆիզիկական անձանց ելքի ու սև և գունավոր մետաղների թափոնների և ջարդոնի արտահանման համար գանձվող տուրքերի աճի և ֆիզիկական անձանց տրվող իրավաբանական նշանակություն ունեցող փաստաթղթերի, որոշակի ծառայությունների կամ գործողությունների համար գանձվող տուրքերի նվազման արդյունքում:

Հաշվետու ժամանակահատվածում գործունեության առանձին տեսակներից գանձվել են ավելի քան 2.6 մլրդ դրամ հաստատագրված վճարներ` ապահովելով պետական բյուջեի հարկային եկամուտների և պետական տուրքերի 0.3%-ը: Նշված ցուցանիշը նախորդ տարվա ինն ամիսների համեմատ աճել է 12.2%‑ով կամ 288.7 մլն դրամով:

2017 թվականի ինն ամիսների ընթացքում ՀՀ պետական բյուջե են մուտքագրվել 31.3 մլրդ դրամ բնապահպանական և բնօգտագործման վճարներ` կազմելով պետական բյուջեի հարկային եկամուտների և պետական տուրքերի 3.7%-ը: Նախորդ տարվա նույն ժամանակահատվածի համեմատ նշված եկամուտներն աճել են 60.9%-ով կամ 11.9 մլրդ դրամով, ինչը հիմնականում պայմանավորված է արդյունահանված մետաղական օգտակար հանածոների և դրանց վերամշակման արդյունքում ստացված արտադրանքի իրացման համար վճարվող ռոյալթիի գծով մուտքերի աճով, որը կազմել է 22.8 մլրդ դրամ և 77.2%‑ով կամ ավելի քան 9.9 մլրդ դրամով գերազանցել նախորդ տարվա նույն ժամանակահատվածի ցուցանիշը:

2017 թվականի ինն ամիսների ընթացքում ՀՀ պետական բյուջե է մուտքագրվել շուրջ 13 մլրդ դրամ շրջանառության հարկ, որը կազմել է պետական բյուջեի հարկային եկամուտների և պետական տուրքերի 1.6%-ը և 20.9%-ով կամ 2.2 մլրդ դրամով գերազանցել նախորդ տարվա համապատասխան ցուցանիշը:

Հաշվետու ժամանակահատվածում 11.1 մլրդ դրամ են կազմել նպատակային սոցիալական վճարները՝ ապահովելով պետական բյուջեի հարկային եկամուտների և պետական տուրքերի 1.3%‑ը և 18.3%‑ով կամ 1.7 մլրդ դրամով գերազանցելով նախորդ տարվա նույն ժամանակահատվածի ցուցանիշը:

2017 թվականի ինն ամիսների ընթացքում ՀՀ պետական բյուջե են մուտքագրվել 21.3 մլրդ դրամ այլ հարկեր` կազմելով պետական բյուջեի հարկային եկամուտների և պետական տուրքերի 2.5%-ը: Մասնավորապես` ավելի քան 5.4 մլրդ դրամ են կազմել ռադիոհաճախականության օգտագործման պարտադիր վճարները, 4.7 մլրդ դրամ` արտոնագրային վճարները, 4.6 մլրդ դրամ՝ «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» ՀՀ օրենքով սահմանված դրոշմանիշային վճարները, 3.2 մլրդ դրամ` ճանապարհային վճարները, շուրջ 1.3 մլրդ դրամ` հարկային ծառայության մարմնի համակարգի և մաքսային ծառայության նյութական խրախուսման և համակարգի զարգացման ֆոնդի միջոցները, 674.7 մլն դրամ` հարկային օրենսդրության խախտման համար «Հարկերի մասին» ՀՀ օրենքով սահմանված տուգանքները, 593.2 մլն դրամ` հանրային ծառայությունների կարգավորման պարտադիր վճարները, 422.7 մլն դրամ` «Առևտրի և ծառայությունների մասին» ՀՀ օրենքով սահմանված դրոշմապիտակների ձեռքբերման վճարները: Նախորդ տարվա ինն ամիսների համեմատ այլ հարկերի փաստացի ցուցանիշն աճել է 34.8%-ով կամ 5.5 մլրդ դրամով` հիմնականում պայմանավորված «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» ՀՀ օրենքով 2017 թվականի հունվարի 1-ից դրոշմանիշային վճարների սահմանմամբ, ինչպես նաև ռադիոհաճախականության օգտագործման պարտադիր վճարների աճով:

2017 թվականի ինն ամիսների ընթացքում ստացվել են 7.3 մլրդ դրամ պաշտոնական դրամաշնորհներ՝ կազմելով իննամսյա ծրագրով նախատեսված մուտքերի 35.3%-ը: Միջոցները տրամադրվել են նպատակային ծրագրերի շրջանակներում, որոնցից 536.3 մլն դրամը՝ ՀՀ պետական մարմինների արտաբյուջետային հաշիվներով շրջանառվող ծրագրերի շրջանակներում, որոնք կազմել են ծրագրված մուտքերի 35.5%-ը: Նախորդ տարվա նույն ժամանակահատվածի համեմատ պաշտոնական դրամաշնորհները նվազել են 56.3%-ով կամ 9.3 մլրդ դրամով:

Հաշվետու ժամանակահատվածում ՀՀ պետական բյուջեի այլ եկամուտները կազմել են 44.8 մլրդ դրամ, որից 20.4 մլրդ դրամը` ՀՀ պետական հիմնարկների արտաբյուջետային եկամուտները: Այլ եկամուտների ինն ամիսների ծրագրային ցուցանիշն ապահովվել է 79.3%‑ով: Շեղումը հիմնականում պայմանավորված է ապրանքների մատակարարումից և ծառայությունների մատուցումից ստացված եկամուտների և իրավախախտումների համար գործադիր, դատական մարմինների կողմից կիրառվող պատժամիջոցներից ստացվող մուտքերով, որոնք կազմել են համապատասխանաբար 17.8 մլրդ դրամ և 6.3 մլրդ դրամ կամ իննամսյա ծրագրով նախատեսված մուտքերի համապատասխանաբար 66.6%-ը և 49.9%‑ը: 2016 թվականի նույն ժամանակահատվածի համեմատ այլ եկամուտներն աճել են 7%-ով կամ 2.9 մլրդ դրամով, ինչը հիմնականում պայմանավորված է ապրանքների մատակարարումից և ծառայությունների մատուցումից եկամուտների, ռեզիդենտներին տրամադրված վարկերի օգտագործման տոկոսավճարների, ինչպես նաև բանկերում և այլ ֆինանսավարկային հաստատություններում բյուջեի ժամանակավոր ազատ միջոցների տեղաբաշխումից և դեպոզիտներից ստացվող տոկոսավճարների ու պետական սեփականություն հանդիսացող գույքի վարձակալությունից ստացված եկամուտների աճով:

Հաշվետու ժամանակահատվածում ՀՀ կառավարությանն առընթեր անշարժ գույքի կադաստրի պետական կոմիտեի ծախսերի նկատմամբ եկամուտների գերազանցումից ՀՀ պետական բյուջե է մուտքագրվել 19.3 մլն դրամ: Նշենք, որ նախորդ տարվա նույն ժամանակահատվածում նշված աղբյուրից մուտքեր չէին ստացվել:

Պետական սեփականություն հանդիսացող գույքը վարձակալության հանձնելու դիմաց ՀՀ պետական բյուջե է մուտքագրվել 1.1 մլրդ դրամ՝ 105.4%-ով ապահովելով իննամսյա ծրագիրը: Նշված եկամուտները նախորդ տարվա նույն ժամանակահատվածի ցուցանիշը գերազանցել են 2.7 անգամ, որը հիմնականում պայմանավորված է «Երևան Ջուր», «Հայջրմուղկոյուղի», «Լոռի-ջրմուղկոյուղի», «Շիրակ-ջրմուղկոյուղի» և «Նոր Ակունք» ՓԲԸ‑ների կողմից օգտագործվող ու պահպանվող ջրային համակարգերի և այլ գույքի օգտագործման իրավունքը վարձակալությամբ «Վեոլիա Օ կոմպանի Ժեներալ Դեզ Օ» ընկերությանը փոխանցելու հանգամանքով: 2017 թվականի անցած ժամանակահատվածում վարձակալության պայմանագրի համաձայն «Վեոլիա Օ կոմպանի Ժեներալ Դեզ Օ» ընկերության կողմից ՀՀ պետական բյուջե է փոխանցվել 856.5 մլն դրամ:

Հաշվետու ժամանակահատվածում բանկերում և այլ ֆինանսավարկային հաստատություններում բյուջեի ժամանակավոր ազատ միջոցների տեղաբաշխումից և դեպոզիտներից ստացվել են 5 մլրդ դրամ տոկոսավճարներ` 124%-ով գերազանցելով իննամսյա ծրագիրը և 23.9%-ով՝ նախորդ տարվա նույն ժամանակահատվածի ցուցանիշը: Նշված եկամուտների բարձր ցուցանիշը պայմանավորված է ծախսերի համեմատաբար ցածր կատարողականի արդյունքում ներդրված ավանդների միջին մեծության աճով:

Իրավաբանական անձանց կապիտալում կատարված ներդրումներից ինն ամիսների ընթացքում ստացվել են ավելի քան 1 մլրդ դրամ շահաբաժիններ` կազմելով իննամսյա ծրագրով նախատեսված մուտքերի 60.6%-ը: Նախորդ տարվա համեմատ նշված եկամուտները նվազել են 37.7%-ով կամ 634.4 մլն դրամով:

Պետության կողմից տրված վարկերի օգտագործման դիմաց ստացվել է 8.8 մլրդ դրամ, որոնք ինն ամիսների ծրագրային ցուցանիշն ապահովել են 92.8%-ով և 22.3%‑ով գերազանցել նախորդ տարվա նույն ժամանակահատվածի ցուցանիշը: Մասնավորապես` ռեզիդենտներին տրամադրված վարկերի օգտագործման տոկոսավճարները կազմել են 8.7 մլրդ դրամ կամ ծրագրի 92.7%-ը, ոչ ռեզիդենտներին տրամադրված վարկերի օգտագործման տոկոսավճարները՝ 130.9 մլն դրամ կամ ծրագրի 100%-ը:

Ոչ պաշտոնական դրամաշնորհների գծով պետական հիմնարկների արտաբյուջետային հաշիվներին ստացվել են 343.8 մլն դրամ մուտքեր՝ 100%-ով ապահովելով իննամսյա ծրագիրը և 56%-ով գերազանցելով նախորդ տարվա նույն ժամանակահատվածի ցուցանիշը:

Իրավախախտումների համար գործադիր, դատական մարմինների կողմից կիրառվող պատժամիջոցներից մուտքերն ինն ամիսներին կազմել են 6.3 մլրդ դրամ` ապահովելով ինն ամիսների ծրագրային ցուցանիշի 49.9%‑ը և 32.6%-ով զիջելով նախորդ տարվա նույն ժամանակահատվածի ցուցանիշը:

Այլ եկամուտներից 17.8 մլրդ դրամը ստացվել է ապրանքների մատակարարումից և ծառայությունների մատուցումից` 66.6%‑ով ապահովելով իննամսյա ծրագրային ցուցանիշը: Նախորդ տարվա նույն ժամանակահատվածի համեմատ նշված եկամուտներն աճել են 16.2%-ով:

Օրենքով և այլ իրավական ակտերով սահմանված այլ եկամուտների գծով պետական բյուջե է մուտքագրվել 4.4 մլրդ դրամ՝ 91.9%-ով գերազանցելով իննամսյա ծրագիրը և 21.2%‑ով՝ նախորդ տարվա նույն ժամանակահատվածի ցուցանիշը:

*ՀՀ պետական բյուջեի ծախսերը*

2017 թվականի հունվար-սեպտեմբեր ամիսներին նախորդ տարվա նույն ժամանակահատվածի համեմատ ՀՀ պետական բյուջեի ծախսերն էական փոփոխություն չեն կրել: Ծախսերի՝ նախորդ տարվա հետ համադրելի ցուցանիշը (առանց արտահանողներին ավելացված արժեքի հարկի վերադարձված գումարների) աճել է 0.8%‑ով կամ 8 մլրդ դրամով:

Ընթացիկ ծախսերը հաշվետու ժամանակահատվածում կազմել են 897 մլրդ դրամ` 93.4%-ով ապահովելով իննամսյա ծրագրի կատարումը: Նախորդ տարվա նույն ժամանակահատվածի համեմատ համադրելի դասակարգմամբ (առանց ԱԱՀ-ի վերադարձի) դրանք աճել են 0.3%-ով կամ 2.3 մլրդ դրամով, որը հիմնականում ձևավորվել է ծառայությունների և ապրանքների ձեռքբերման ծախսերի ու սուբսիդիաների նվազման և պարտքի սպասարկման ծախսերի աճի արդյունքում:

Ընթացիկ ծախսերից շուրջ 99.9 մլրդ դրամ տրամադրվել է պետական հիմնարկների աշխատողների աշխատանքի վարձատրությանը, որը կազմել է իննամսյա ծրագրի 96.5%‑ը և 1.5%-ով (1.5 մլրդ դրամով) գերազանցել նախորդ տարվա նույն ցուցանիշը:

Ծառայությունների և ապրանքների ձեռքբերման նպատակով 2017 թվականի ինն ամիսներին ՀՀ պետական բյուջեից օգտագործվել է ծրագրով նախատեսված միջոցների 83.4%‑ը՝ 98.7 մլրդ դրամ, որը 9.7%-ով զիջել է նախորդ տարվա համապատասխան ցուցանիշը` հիմնականում պայմանավորված նյութերի ձեռք բերման ծախսերի նվազմամբ:

Կառավարության պարտքի սպասարկմանը հունվար‑սեպտեմբեր ամիսների ընթացքում տրամադրվել է 90.6 մլրդ դրամ` կազմելով իննամսյա ծրագրի 99.7%-ը: Մասնավորապես` նշված գումարից 38 մլրդ դրամ տրամադրվել է ներքին, 52.6 մլրդ դրամ` արտաքին պարտքի սպասարկմանը: Պարտքի սպասարկման ծախսերը 23.6%-ով կամ 17.3 մլրդ դրամով գերազանցել են նախորդ տարվա նույն ժամանակահատվածի ցուցանիշը՝ մեծ մասամբ պայմանավորված ներքին պարտքի սպասարկման ծախսերի 49.2% աճով: Արտաքին պարտքի սպասարկման ծախսերն անցած ժամանակահատվածում աճել են 10%‑ով:

2017 թվականի հունվար‑սեպտեմբեր ամիսների ընթացքում ՀՀ պետական բյուջեից տրամադրվել են 74.9 մլրդ դրամ սուբսիդիաներ` կազմելով իննամսյա ծրագրի 97.6%-ը և 8.9%‑ով (7.3 մլրդ դրամով) զիջել նախորդ տարվա համապատասխան ցուցանիշը: Սուբսիդիաների նվազումը հիմնականում պայմանավորված է 2016 թվականին խմելու ջրի մատակարարման ծառայությունների սուբսիդավորմանը 3.5 մլրդ դրամի հատկացմամբ, որն ընթացիկ տարվա բյուջեով նախատեսված չէ, ինչպես նաև հողօգտագործողներին մատչելի գներով պարարտանյութերի ձեռքբերման նպատակով պետական աջակցության և հանրակրթության ոլորտի սուբսիդավորման նվազմամբ:

Հաշվետու ժամանակահատվածում ՀՀ պետական բյուջեից տրամադրվել են 99.1 մլրդ դրամ դրամաշնորհներ, որից 96.2 մլրդ դրամը` պետական հատվածի այլ մակարդակներին, 2.9 մլրդ դրամը` միջազգային կազմակերպություններին: Մասնավորապես` համայնքների բյուջեներին համահարթեցման սկզբունքով տրամադրվել են 36 մլրդ դրամ դոտացիաներ, որոնք կազմել են իննամսյա ծրագրի 100%-ը և 2%‑ով գերազանցել նախորդ տարվա նույն ժամանակահատվածի ցուցանիշը: 51.7 մլրդ դրամ է տրամադրվել այլ ընթացիկ դրամաշնորհներին՝ ապահովելով իննամսյա ծրագրի 94.6% կատարողական և 25.4%-ով զիջելով նախորդ տարվա համապատասխան ցուցանիշը: Դրամաշնորհների իննամսյա ծրագիրն ընդհանուր առմամբ կատարվել է 95%‑ով, իսկ նախորդ տարվա համեմատ դրանք նվազել են 14%‑ով կամ 16.1 մլրդ դրամով: Առանց ԱԱՀ-ի վերադարձված գումարների՝ դրամաշնորհների ծախսերում արձանագրվել է 1.3% (1.1 մլրդ դրամով) աճ:

Ընթացիկ ծախսերի 33.7%-ը` 302 մլրդ դրամ, ուղղվել է սոցիալական նպաստների և կենսաթոշակների վճարմանը` ապահովելով ներկայացված բոլոր պարտավորությունների կատարումը և արձանագրելով իննամսյա ծրագրի 97.4% կատարողական: Մասնավորապես` 206.3 մլրդ դրամ են կազմել կենսաթոշակները, 95.7 մլրդ դրամ` նպաստները: Նախորդ տարվա հունվար-սեպտեմբեր ամիսների համեմատ սոցիալական նպաստների և կենսաթոշակների ծախսերն աճել են 1.9%-ով կամ 5.7 մլրդ դրամով:

Հաշվետու ժամանակահատվածում պետական բյուջեի միջոցներից 131.9 մլրդ դրամ տրամադրվել է այլ ծախսերին` կազմելով իննամսյա ծրագրի 84.4%‑ը և 4%-ով զիջել նախորդ տարվա նույն ցուցանիշը:

Պետական բյուջեի ոչ ֆինանսական ակտիվների հետ գործառնությունները 2017 թվականի հաշվետու ժամանակահատվածում կազմել են 84.2 մլրդ դրամ: Ոչ ֆինանսական ակտիվների գծով ծախսերը կազմել են 84.7 մլրդ դրամ, որոնց իննամսյա ծրագիրը կատարվել է 62%‑ով: Շեղումը հիմնականում պայմանավորված է շենքերի և շինությունների ձեռքբերման, շինարարության ու կապիտալ վերանորոգման ծախսերի կատարողականով: Ոչ ֆինանսական ակտիվների գծով ծախսերը 0.5%-ով կամ 415 մլն դրամով գերազանցել են նախորդ տարվա համապատասխան ցուցանիշը` հիմնականում պայմանավորված մեքենաների և սարքավորումների ձեռք բերման, պահպանման և հիմնանորոգման ծախսերի աճով: Ոչ ֆինանսական ակտիվների օտարումից հունվար-սեպտեմբեր ամիսների ընթացքում պետական բյուջե է մուտքագրվել 449.3 մլն դրամ՝ իննամսյա ծրագրով նախատեսված 222.2 մլն դրամի և նախորդ տարվա նույն ժամանակահատվածի 5.8 մլրդ դրամի դիմաց:

*ՀՀ պետական բյուջեի պակասուրդը*

2017 թվականի ինն ամիսների ընթացքում ՀՀ պետական բյուջեն կատարվել է շուրջ 92.8 մլրդ դրամ պակասուրդով՝ կազմելով ծրագրի 64.5%-ը: Մասնավորապես՝ պակասուրդի ֆինանսավորման ներքին աղբյուրները կազմել են 103.2 մլրդ դրամ, արտաքին աղբյուրները՝ -10.4 մլրդ դրամ` տվյալ ժամանակահատվածի համար նախատեսված համապատասխանաբար 127.8 մլրդ դրամի և 16 մլրդ դրամի դիմաց: Պակասուրդի ցածր ցուցանիշը մեծ մասամբ պայմանավորված է ծախսերի կատարողականով, ինչի արդյունքում բյուջեի պակասուրդի ֆինանսավորման ներքին աղբյուրներում ձևավորված ազատ միջոցներից (ներառյալ ժամանակավոր ազատ միջոցները) օգտագործումը կազմել է 60.6 մլրդ դրամ` ծրագրով նախատեսված 112.3 մլրդ դրամի դիմաց, իսկ արտաքին աղբյուրներում, պայմանավորված նպատակային ծրագրերի կատարման ընթացքով, ներգրավվել է ծրագրված վարկային միջոցների 66.2%-ը:

Հաշվետու ժամանակահատվածում ֆինանսավորման ներքին աղբյուրներից փոխառու միջոցների հաշվին պետական բյուջեի պակասուրդը ֆինանսավորվել է շուրջ 31.8 մլրդ դրամով, որը հիմնականում ապահովվել է պետական գանձապետական պարտատոմսերի տեղաբաշխման հաշվին՝ նախատեսված 12.4 մլրդ դրամի դիմաց: 2.2 մլն դրամ հատկացվել է մուրհակների մարմանը` ամբողջությամբ ապահովելով նախատեսված ցուցանիշը:

71.4 մլրդ դրամ է կազմել ֆինանսական զուտ ակտիվների հաշվին պակասուրդի ֆինանսավորումը` կազմելով ծրագրված ցուցանիշի 61.9%-ը: Մասնավորապես՝ հաշվետու ժամանակահատվածում ՀՀ ռեզիդենտներին պետական բյուջեից տրամադրվել են շուրջ 6.1 մլրդ դրամ վարկային միջոցներ` կազմելով ծրագրի 28.5%‑ը: Նշված ցուցանիշը հիմնականում պայմանավորված է ՌԴ աջակցությամբ իրականացվող Հայկական ԱԷԿ-ի N 2 էներգաբլոկի շահագործման նախագծային ժամկետի երկարացման ու Վերակառուցման և զարգացման միջազգային բանկի աջակցությամբ իրականացվող էներգետիկայի ոլորտի ֆինանսական առողջացման և էլեկտրամատակարարման հուսալիության (այդ թվում՝ վերջինիս լրացուցիչ ֆինանսավորման) վարկային ծրագրերի շրջանակներում օգտագործված միջոցների չափով: Ռեզիդենտներին պետական բյուջեից տրամադրված վարկերից վերադարձվել է ծրագրով նախատեսված գումարների 69%‑ը՝ շուրջ 16.9 մլրդ դրամ: Ինչպես նշվել է, հաշվետու ժամանակահատվածում 60.6 մլրդ դրամ օգտագործվել է ներքին աղբյուրներում ձևավորված ազատ միջոցներից` նախատեսված 112.3 մլրդ դրամի դիմաց:

Հաշվետու ժամանակահատվածում ՀՀ պետական բյուջեի պակասուրդի արտաքին ֆինանսավորումը կազմել է -10.4 մլրդ դրամ՝ նախատեսված 16 մլրդ դրամի դիմաց: Արտաքին աղբյուրներում նախատեսված 50.7 մլրդ դրամի դիմաց 22.2 մլրդ դրամ են կազմել փոխառու զուտ միջոցները: Մասնավորապես՝ արտաքին դոնորների կողմից նպատակային վարկային ծրագրերի շրջանակներում տրամադրվել են 56.4 մլրդ դրամ վարկային միջոցներ, որոնք կազմել են ծրագրված ցուցանիշի 66.2%-ը: Մասնավորվապես՝ նշված գումարից 26.5 մլրդ դրամը ստացվել է միջազգային կազմակերպություններից, շուրջ 30 մլրդ դրամը` օտարերկրյա պետություններից: 34.2 մլրդ դրամ ուղղվել է արտաքին պարտքի մարմանը՝ կազմելով ծրագրի 99.1%-ը, որից 26.3 մլրդ դրամն ուղղվել է միջազգային կազմակերպությունների, 7.7 մլրդ դրամը՝ օտարերկրյա պետությունների և 232.2 մլն դրամը` օտարերկրյա առևտրային բանկերի նկատմամբ պարտավորությունների մարմանը:

Արտաքին ֆինանսական զուտ ակտիվների հաշվին պետական բյուջեի ֆինանսավորումը ծրագրով նախատեսված ‑34.7 մլրդ դրամի դիմաց հաշվետու ժամանակահատվածում կազմել է ‑32.6 մլրդ դրամ: Մասնավորապես՝ շուրջ 38 մլրդ դրամ (ծրագրի 100%-ը) հատկացվել է ԼՂՀ‑ին` որպես միջպետական վարկ: Վրաստանի կողմից ՀՀ նկատմամբ ունեցած վարկային պարտավորությունների մարումը նույնպես ամբողջությամբ իրականացվել է՝ կազմելով 439.3 մլն դրամ: Բաժնետոմսերի և կապիտալում այլ մասնակցության ձեռքբերման նպատակով հաշվետու ժամանակահատվածում օգտագործվել է շուրջ 2 մլրդ դրամ՝ ամբողջությամբ ապահովելով հաշվետու ժամանակահատվածի համար ծրագրված ցուցանիշը: Անցած ինն ամիսների ընթացքում շուրջ 6.8 մլրդ դրամ օգտագործվել է արտաքին աղբյուրներից ստացված վարկային և դրամաշնորհային միջոցների մնացորդի հաշվին՝ ծրագրով նախատեսված 4.8 մլրդ դրամի դիմաց:

1. Պետական բյուջեի եկամուտներում, ծախսերում և պակասուրդի ֆինանսավորման աղբյուրներում ներառված են արտաքին աղբյուրներից ֆինանսավորվող նպատակային ծրագրերը, իսկ ծախսերի գծով ներկայացված են դրամարկղային ծախսերը: [↑](#footnote-ref-1)